ཁྱོད་རང་ཚོ་ཆོས་གྲོགས་ཚང་མ་དོན་གཉེར་ཆེན་པོ་བྱས་ཏེ་འདིར་ཕེབས་པ་རེད།ཁ་སང་ཞུས་པ་ནང་བཞིན་ཚང་མར་འཚམ་འདྲི་ཞུ་རྒྱུ་དང་།ང་ཚོ་དུས་རབས་༢༡པའི་ནང་དུ་སླེབས་ཡོད་པ་རེད།དུས་རབས་འདི་ཚན་རིག་དང་འབྲེལ་བའི་ཤེས་ཡོན་ཧ་ཅང་ཡར་རྒྱས་འགྲོ་བསྡད་པའི་དུས་ཚོད་ཅིག་ལ་སླེབས་ཡོད་པ་རེད།ལོ་སྟོང་ཕྲག་རིང་གི་ཆོས་བརྒྱུད་མི་འདྲ་བ་དེ་དག་ལས་རིགས་གཅིག་ལ་འགྲེལ་བཤད་རྒྱག་རྒྱུ་མེད་པར་དད་པ་གཅིག་པུའི་ཐོག་འགྲོ་སྡོད་ཀྱི་འདུག།ཧ་ཅང་ཡག་པོ་རེད།མི་མང་པོ་ལ་ཕན་ཐོགས་ཡོང་གི་ཡོད་པ་རེད།ཁམས་དང་མོས་པ་མི་མཐུན་པའི་རིགས་འགའ་ཤས་ལ་དད་པ་རྐྱང་རྐྱང་བྱས་ཏེ་འགྲོ་སྡོད་པ་དེ་ཕན་གྱི་ཡོད་པ་རེད།བསླབ་བྱ་ནི་ཁ་སང་ཞུས་པ་བཞིན་སེམས་པ་བཟང་པོ་བྱེད་དགོས་པ་དང་།མི་ལ་ཕན་སེམས་བྱེད་དགོས་པ།གནོད་པ་མི་བྱེད་པ་བཅས་ཆོས་ལུགས་ཚང་མས་གསུང་བཞིན་ཡོད།དེ་ལ་དྲི་བ་བཀོད་ཚེ་འགྲེལ་བཤད་རྒྱུག་རྒྱུ་ཕལ་ཆེར་རྒྱ་གར་གྱི་ཆོས་ལུགས་དག་ཤུགས་ཆེ་ཤོས་རེད་འདུགལོ་སྟོང་ཕྲག་གསུམ་བཞི་ཕྱིན་ཡོད་པ་རེད།ག་ལེར་ལོ་སྟོང་ཕྲག་གསུམ་གྱི་དུས་ཚོད་ཕྱིན་པའི་རིང་ལ་ཡར་རྒྱས་ལ་འགྲོ་བ་ཡོང་གི་རེད།གང་ལྟར་བདེན་གཉིས་ཀྱི་རྣམ་གཞག་ཅེས་པ་ནི་མུ་སྟེགས་པའི་གཞུང་དུའང་བཤད་ཡོད་པ་རེད།དཔེར་ན།གྲངས་ཅན་པས་ཤེས་བྱ་ཉི་ཤུ་རྩ་ལྔ་བཤད་ནས་སྤྱི་གཙོ་བོ་དང་བདག་ཤེས་རིག་གི་སྐྱེས་བུ་དེ་དོན་དམ་བདེན་པ་དང་།གཞན་ལྷག་མ་རྣམས་ཀུན་རྫོབ་བདེན་པ་ཞེས་བཤད་ཡོང་གི་འདུགབདེན་པ་གཉིས་ཀྱི་རྣམ་གཞག་རྒྱ་གར་གྱི་ཆོས་ལ་མ་གཏོགས་གཞན་ལ་ཕལ་ཆེར་ཡོད་པ་མ་རེད།